
Cross Pairtie Group i the 
Scottish Pairlament on the 
Scots Leid. 

HE saicont forgaitherin, the furst real 
workin ane, wis hauden on Wadensday 
3It. Januar 2001 in Comatee Rm. 1 o the 
pairlament offices in George IV Brig, 
Edinburgh. It wis greed that the registration 
o the group wad be pit forrit tae the 
pairlament as the “Cross Pairtie Group i 
the Scottish Pairlament on the Scots Leid” 
wi the English owersettin o “Cross Party 
Group in the Scottish Parliament on the Scots 
Language”. The ettles o the Group wad be 
pit forrit as “Tae forder the cause o the 
Scots Leid, lat maimbers ken aboot the 
cultur an heritage o the leid an shaw the 
want for action tae uphaud Scots.” 

Office beirers wis eleckit an the ootcome o 
this wis:- 

Convener:- Irene McGugan 

Depute Convener:- Cathy Peattie 
Secretar:- Amy Chalmer 

Thesaurer:- Joy Hendry 

Wi twa forgaitherins ablow its belt noo, the 
CPG haes been tendit bi the follaein MSP’s: 
Irene McGugan, Cathy Peattie, Mike 
Russell, Colin Campbell, Alex Fergusson, 
Margaret Ewing an Fergus Ewing. The 
follaein ithers haes ettilt uphaud but hinna 
been able tae git alang or noo:- Lord James 
Douglas-Hamilton, Alex Johnstone, 
Maureen Macmillan, Kate MacLean, 
Helen Eadie, Rhoda Grant, Ian Jenkins, 
Nora Radcliffe, Robin Harper, Gill 
Paterson, Brian Adam, Winnie Ewing, 
George Reid an Tricia Marwick. 

Dargs Duin bi CPG MSP’s 
Cultural Strategy. 

Parteeclar subjecks tae dae wi Scots haes 
been brocht up wi the Eddication, Sport an 
Cultur Comatee an it haes acceppit an greed 
tae cairrie oot a survey tae meisure hou 
muckle uphaud is gien tae the Scots language 
the day. 

Uphaud for Screivers in Scots. 

A quaisten wis pit forrit tae the Scottish 
Executive speirin, “To ask the Scottish 
Executive if it has any plans to emulate the 
actions of the Norwegian Government and 
support authors writing in indigenous 
languages, by buying the first 1000 copies 
of books written in Scots and placing them 
in the libraries throughout the country”. 
The follaein thochtie repone wis gied bi _ 

Neist Forgaitherin 


Mon. 12t. Mairch 2001 
7.30pm tae 9.00pm 
Comatee Rm. C. 

Brunton Ha, Musselburgh. 

Allan Wilson, we jalouse wi a muckle tung 
in a muckle chowk for it wis plain tae aw, the 
repone didna belang the quaisten, “No. The 
acquisition of books for libraries is 
primarily the responsibility of the library 
authorities”. 

Education Provision for Scots Language. 

The abuin paper wis pit forrit bi Liz Niven 
giein a guid accoont o whit’s tae haund but 
Maistlins whit wis wantin in the learnin o 
Scots language in Scottish schuils. 

The CPG wis hanselt bi the Scots Leid 
Associe wi a gift o £250. 

A nummer o ither dargs is aye ongaun yet an 
shuid be brocht up at the neist forgaitherin o 
the CPG that taks place on Wadensday 14t 
Mairch. 

-ooo- 

Thochts o Speakin Scots. 

I s it onie wunner at aw that mature 
professional Scots daesna feel aw that 
cantie tryin tae speak Scots in formal or 
e’en in informal forgaitherins o thair peers? 
Efter bein telt for years at the schuil tae stop 
uisin thon common street slang an lairn tae 
speak proper, they war fleetched tae redd 
thae common words an habits oot thair 
speech. As they gaed thair wey throu 
eddication on the gate tae professionalism, 
they got better an better at no uisin thae 
words, that thair forebeirs kent as freends. 
"Pittin thair fit in it” wis somethin that 
kythed less an less as time gaed by. The 
mair they laimed tae think in English, the 
easier it wis tae keep thae scunnersome 
Scotticisms oot the wey. Some, nae doot, 
creenged an leukit doon thair nebs at the orra 
misfortunate sowel they whiles heard uisin 
thae auld maukit words frae the sheuch an 
shawin tae the yird the puir cheil’s want o a 
guid eddication. Aiblins fowks the likes o 
thaim wisna heidie eneuch tae lairn hou tae 

speak proper oniewey. _ 

Copiericht. 

Copiericht for awthin screivit in this wittins blat 
bides wi R. Faimie. The Scots Tung Wittins can 
be fotie-copied in hail or in pairt athoot leemit o 
nummers an this hauds guid an aw for onie pairt o 
the wittins blat that’s furthset in onie ither 
publication. 

Haed the Scottish establishment no been sae 
nairrae-nebbit in the bygane, an seen insteid 
the guid o twa-leiditness or e’en monie- 

leiditness, Scotland wad hae been a sicht 
better place the day. Wi nae “inarticulate 
Scot” an nae tongue-tackit bairns wi 
inferiority complexes in the schuils, juist 
think whit a croose an wycelike society we 
cuid hiv haen. Ay, we’v aye been able tae 
haud wir ain wi the bettermaist at tred an in 
the mercat but think hou muckle better we 
micht hae been. Ye canna be ower guid 
whan it comes tae biggin up the prosperity o 
a nation an naethin beirs the gree better nor a 
side that is croose an cantie wi itsel. But the 
Scots language wis sic an ugsome thing tae 
thae cheils, that haed the best intrests o North 
Britain at hert. It haed tae be redd oot richt 
tae the hinnermaist vowel. Tae thaim the wis 
juist eneuch room in fowks’ heids for juist 
the ae language an that language wis tae be 
English. Wi thaim, lairnin tae speak it meant 
unlaimin tae speak Scots an Gaelic tae. 
Ethnic Linguistic Cleansing (1872 - ?). 
Howanever, life lowps alang the gate o time 
an fowk, alang wi thair consaits, gits aulder 
an whiles oot o fashion. Leirit fowk noo 
pynt oot the psychological skaith that’s bein 
duin tae the bairns an hauflins bi doonhaudin 
an makin a bauchle o the language that thae 
young fowk brings wi thaim frae the hame an 
the community. On the ootside awbodie 
grees wi the siccar pedigree an wirth o the 
Scots language an maks oot they’re scunnert 
that oniebodie cuid think o’t as slang but for 
aw this ootby swall o uphaud for the mither 
tongue, pairts o the estaiblishment hinna 
chynged muckle deep doon inside. 

Tae mature professional Scots, that maks up 
the feck o Scots language upsteerers the day, 
the skaith haes been duin areddies an tho 
thair herts an thair heids kens noo that aw 
thae lees they war telt, wisna true, it’s a 
diffrent maitter wi thair mooths. Thair 
mooths, it wad seem, haes a mind o thair ain 
an is gey sweir tae gie up thair hard won 
English. Forbye, the’r the shaddae o thon 
puir cheil’s want o a guid eddication lirkin at 
the back o thair heids an awbodie’s sweir tae 
be the first tae tak the lowp. If they cuid juist 
gaun intae a chemist shop an coff some 
conter-creenge patches tae steek on thair 
airms, things wadna be sae fykie. We hear 
tell that whan Catalonia got its ain devolution 
an the TV braidcasters stertit readin oot the 
news in Catalan, the fowk wis smitten wi the 
creenge an thocht it “common” an ugsome. 
They didna hae airm patches thare aither but 
the creenge juist gaed awa bi itsel efter aboot 
sax weeks an noo they wadna hae it onie 
ither wey. 











Aince thae professionals ken athin thirsels 
the’r nocht in speakin Scots as shuid gie 
thaim a rid face, it’s juist a maitter o thaim 
gittin tae be croose in the speakin o’t. Tae 
dae thon, they wad be weel wyced tae pit 
thair minds back tae thair baimheids an mind 
whit fasht thaim then whan they war first 
laimin tae speak English. Whit wis it that 
gart thaim pit thair fit in it sae aften then in 
compear wi the noo? As bairns they stertit 
tryin tae speak English at a time in thair lives 
whan maist o thaim war still thinkin in Scots. 
Noo they’re no croose an cantie wi speakin 
Scots cause, maistlins, they’re still thinkin in 
English. We’r speakin here aboot fowk that 
soond guid Scots speakers tae ither fowk but 
dinna think thirsels they’re aw that guid 
cause the’r aye a breck in the rin o thochts 
gaun throu thair heids wi the words haein tae 
be owerset aw the time frae English intae 
Scots. The wey o gittin ower this is tae laim 
tae think in Scots or raither tae lairn tae be 
able tae think in aither Scots or English at 
will. 

Lairnin tae think in Scots soonds easier said 
than duin but it’s dumfoonerin tae fund oot 
whit a skoosh it can be. Practisin thinkin in 
Scots is a thing that awbodie can dae gey 
near onie-whaur an onie time. Ye cuid be 
hurlin alang in yer motor wi hunners o 
thochts gaun throu yer heid. Juist git intae 
the habit o owersettin aw thae English 
thochts intae Scots anes. The same thing can 
be duin juist as easy whan ye’r gaun ower the 
carpets an brats wi the stoor-sooker, cuikin 
the denner, hingin oot the claes, daein the 
aimin, cuttin the gress, diggin the gairden an 
hunners o ither seetiations whan thochts is 
gaun throu yer heid. They dinna aye hae tae 
be in English. The neist sairest thing that 
haes tae be owercome is gittin uised tae lattin 
ither fowk hear ye speakin Scots an pittin oot 
yer heid, thochts o whit ithers thinks aboot 
yer want o eddication. Ye ken yersel the’r 
nae want. The mair fowk in the company 
that jynes in, the easier it’s gaun tae be for 
awbodie. Sax weeks it taen the Catalonians. 
Lat’s see hou lang wir mature professional 
Scots can dae it in. 

-ooo- 

The Scots Tung Quaichs. 

S COTS Tung haes gien an invite tae aw 
the schuils in East Lothian tae tak pairt in 
a Scots screivin competeetion in baith 
prose an poetry. Permeesion wis first speirt 
for, in Scots, frae Maister A. Blackie, 
Eddication an Community Services High 
Heid Ane for East Lothian Cooncil an here a 
copie o his repone on East Lothian Cooncil 
heidit paper:- 

“SCREIVIN COMPETEETION. 

Thanks tae ye fur screivin tae seek 
appruval tae contack heid teachers aboot 
the competeetion in Scots Tung. 

I wad be mair than pleased fur ye tae send 
details tae the schuils an I hae attached a 
list o addresses sae ye can screive tae the 
schuils yersel. Ma hope is that mony _ 

Scots Tung WITTINS 
on the wab. 


The Scots Tung Wittins can be vizzied or doon- 
haundelt an prentit (noo in HTML format forbye) 
frae the wab-steid o 

The Scots Speikers Curn, Glesca. 

Wab-steid backin 

http://www.mlove.free-online.co.uk/ 

A hal'd copie o STW is sent free o chairge tae aw 
maimbers o Scots Tung. 

Maimbership subscreivins is £5 (Scotland/UK) 
peyed ilka September. 

£6 (Ireland/EU) $14 (Americae) 

bairns will tak pairt an A look forrit tae 

seein the cuttie poem an story. 

Aw the best tae ye. 

Alan J. Blackie, 

High Heid Yin O Education an Ither 
Stuff.” 

Bairns in P6 an P7 an collegianers in SI an 
S2 wis invitit tae screive aither a cuttie poem 
in Scots (up tae 16 lines) or a story in Scots 
prose (nae wee-er nor ae side o A4) aboot 
onie subjeck at aw. It wis jaloused that this 
ongaun wad mell weel wi lessons taen on in 
the month o Januar whan Scottish leeteratur 
aft funds itsel a neuk in the curriculum. 
Teachers wis speirt tae wale oot the 
bettermaist three frae ilka cless an rax thaim 
forrit tae Scots Tung bi 28t Februar. 

The three entries frae ilka cless will be gien a 
certeeficate an the winnin schuils (ae primary 
an ae secondary) will be praisentit wi an 
engraved quaich that it will haud for a 
towmond. The twa winnin pupils (ae 
primary an ae secondary) will be gien a 
meenitur ane tae keep an the twa winnin 
entries alang wi twa ithers will be furthset in 
the Scots Tung Wittins, that’s postit in aw 
the East Lothian libraries ilka month. 

-ooo- 

Mair Wittins Frae 
Scots Tung. 

M atthew Fitt, owthor o the 
kenspeckle “But an Ben A-Go-Go”, 
haes greed tae veesit wir forgaitherin 
in the Brunton Ha, Musselburgh, on 
Thursday 12t. Aprile tae gie a wee “Creative 
Writing” warkshop frae 7.30pm tae 9.00pm. 
Tak guid tent, tho wir forgaitherins is aye on 
a Monday for ordinar, this ane haes been 
chynged tae a Thursday tae suit Matthew’s 
wark schedules. Try an bring alang a freend 
if ye can. 

ITHER Tongue, the Scots language 
caird company rin bi Marguerite 
Cruikshank, a Scots Tung maimber 
frae Keith in Banffshire, haes juist brocht oot 
its ain braw wee wabsteid for stravaigers o 
the Warld Wide Wab. Whit for no gie it a 
veesit on:- http://www.mithertongue.co.uk 
-ooo- 

Uisin I.T. tae learn Scots. 

V news haes gied oot wittins o a pilot 
ploy bein tried oot in North Lanarkshire 
whaur ae Latin teacher is able tae learn 
bairns Latin in monie o the schuils athin the 
N. Lanarkshire Eddication Authority. She 
sits afore a computer that haes a wab-cam an 
can learn bairns face tae face sittin afore the 
same kinna graith in ither schuils. This ploy 
haes been stertit tae big up an intrest in whit 
maist fowk see as a deid language. Gin the'r 




juist the ane or twa bairns spreid ower a 
haundfu o schuils intrestit, it's no worth the 
Authority's while tae pey a nunnner o 
teachers or gie the bairns a hurl tae ither 
schuils. Ae teacher cuid haunle the hail 
coonty tae stert wi. 

Some o the kinches conterin the learnin o 
Scots in the schuils the noo is (1) A scant o 
qualified teachers. (2) A scant o teachin 
graith. (3) The cost o haein teachers o Scots 
in schuils whaur juist a haundfu o bairns 
micht be intrestit. 

Wad this no be a guid wey o biggin up an 
intrest amang the bairns (tae stert wi) for 
laimin Scots at a price maist Eddication 
Authorities micht cuid afford? The scant o 
learnin graith wadna be sae sail' wi sic a ploy 
as lang's the teacher haed eneuch tae git by 
wi. The collegianers cuid doon-haunle 
copies o't frae the wab. 

-ooo- 

The Callum MacDonald 
Quaich for Pamphlets 
o Poetry. 

T HE Gaelic airticle in the Scotsman gies 
wittins anent a new prize for poetry 
pamphlets that’s gaun tae be estaiblished 
as a mindin o the umquhile furthsetter 
Callum MacDonald, frae Bernera, Lewis, 
that dee’d in 1999. His weedae, the makar 
Tessa Ransford, threaps pamphlets is gey 
important tae poetry cause poetry is nivver 
gaun tae ingaither muckle siller in the 
mercat. Nooadays, fowk can furthset thaim 
thirsels an it’s nae bother for thaim tae fetch 
oot braw pamphlets in compear wi aw the 
trauchle they haed in the bygane. She says 
that poetry is thocht tae be nae guid gin ye’r 
no that kenspeckle but she conters thon 
consait an threaps the’r a guid wheen o guid 
makars an the’r nae raison whit wey thair 
wark shuidna be tae haund. Pamphlets allous 
thae poets tae hae an ootlet an tae fund thair 
ain follaein. 

The prize o the Callum MacDonald Quaich 
an £500 is tae be praisentit on the 4t Mey 
ilka year. Poems can be screivit in onie o the 
leids uised in Scotland. Fowk ettlin tae tak 
pairt shuid hae thair pamphlets in bi 4t Aprile 
tae The Callum MacDonald Memorial Fund, 
Naitional Library o Scotland, George IV 
Brig, Edinburgh, EH1 1EW. 

- -ooo- - 

Makars' Neuk 

Crawlin aboot like a snail in the mud, 
Covered wi clammy blae, 

ME, made after the image o God - 
Jings! but it’s laughable, tae. 

So I gie my life to the Nimmo squad 
For eicht and fower a day; 

Me! made in the image o God - 
Jings! but it’s laughable, tae. 

Joe Corrie. 











